ฟิลลิปชูกองทุนหุ้น‘ดีเฟนซีฟ’
รับมือหุ้นผันผวนเสี่ยงขาลงเชียร์2กองอเบอร์ดีนเข้าทาง
5 ก.ย. 2554

รับมือหุ้นผันผวนเสี่ยงขาลงเชียร์2กองอเบอร์ดีนเข้าทาง
บล.ฟิลลิป มองสหรัฐไร้ข่าวดี ฉุดหุ้นซึมลงต่อ แนะลงทุนหุ้นสไตล์ดีเฟนซีฟรับมือผันผวน ชูกองทุนอเบอร์ดีนลงตัว เน้นหุ้นอุปโภคบริโภคในประเทศ
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า การลงทุนในเดือน ก.ย.นี้ เชื่อว่านักลงทุนจะยังให้ความสนใจและระมัดระวังกับสถานการณ์ในฝั่งตะวันตกเป็นหลัก ซึ่งหากมีข่าวดีออกมาพอที่จะเรียกความเชื่อมั่นของนักลงทุนกลับมาได้ ตลาดหุ้นก็น่าจะปรับตัวในเชิงบวก แต่หากไม่มีข่าวดีหุ้นก็น่าจะปรับตัวซึมลงต่อ แต่คงลงไม่แรงเท่าช่วงที่ผ่านมา เนื่องจากรับข่าวไปมากแล้ว ยกเว้นมีข่าวใหม่ในเชิงลบเข้ามากระทบความเชื่อมั่นอีกครั้ง
อย่างไรก็ดี ปัญหาในสหรัฐและยุโรปมีความซับซ้อนและต้องอาศัยเวลาในการแก้ไขปัญหา โดยมองว่าการแก้ปัญหาในฝั่งยุโรปจะมีอุปสรรคมากกว่าสหรัฐ เนื่องจากประเทศในกลุ่มยุโรปมีปัญหา และพื้นฐานเศรษฐกิจแตกต่างกัน ทำให้การใช้นโยบายการเงินร่วมกันไม่เหมาะสม เช่น การปรับขึ้นดอกเบี้ยของธนาคารกลางยุโรป (ECB) ในช่วงที่ผ่านมา
นายสานุพงศ์ กล่าวว่า ในช่วงที่เกิดวิกฤตความเชื่อมั่นทำให้ตลาดหุ้นผันผวนนั้น บริษัทแนะนำให้ลงทุนกองทุนที่มีสไตล์เน้นการป้องกัน หรือ Defensive Style เพื่อลดผลกระทบจากความผันผวนของตลาดหุ้น ซึ่งจะช่วยป้องกันความเสี่ยงขาลงได้ดี โดยแนะนำซื้อหุ้นเอเชียและตลาดเกิดใหม่ แม้หลายประเทศจะมีความกังวลเงินเฟ้อ แต่พื้นฐานของประเทศที่แข็งแกร่ง ฐานะทางการคลังของรัฐบาลอยู่ในเกณฑ์ดี ทำให้ประเทศเหล่านี้มีภูมิต้านทานที่ดี
อย่างไรก็ตาม หากเกิดกรณีเลวร้ายที่สุด เศรษฐกิจโลกเข้าสู่ภาวะถดถอยอีกครั้ง ประเทศเหล่านี้จะฟื้นตัวได้เร็วกว่า เพราะมีทางเลือกในการปรับใช้นโยบายได้มากกว่า จึงแนะนำกองทุนเปิดอเบอร์ดีน โกลบอล อีเทอร์จิ้ง โกรท ฟันด์ (ABGEM) และกองทุนเปิดอเบอร์ดีน เอเชีย แปซิฟิค (ABAPAC) ของ บลจ.อเบอร์ดีน 
“อเบอร์ดีนมีสไตล์การลงทุนที่ชัดเจน โดยเน้นลงทุนในหุ้น Defensive อีกทั้งธีมการลงทุนเน้นหุ้น Domestic Play หรือบริโภคอุปโภคภายในประเทศ ซึ่งสอดคล้องกับทิศทางการเติบโตและนโยบายทางเศรษฐกิจของประเทศในเอเชียและตลาดเกิดใหม่ที่พยายามกระตุ้นการบริโภคในประเทศ เพื่อลดการพึ่งพาส่งออก จึงเหมาะลงทุนในระยะยาว” นายสานุพงศ์ กล่าว
สำหรับการลงทุนตราสารหนี้ยังแนะนำเอเชียและตลาดเกิดใหม่เช่นกัน เนื่องจากฐานะทางการคลังและพื้นฐานเศรษฐกิจดีกว่า จะทำให้ประเทศในกลุ่มนี้มีแนวโน้มได้รับการปรับเพิ่มระดับความน่าเชื่อถือ จึงแนะนำให้ทยอยสะสมกองทุนโกลบอล บอนด์ ฟันด์ ซึ่งกองทุนหลักคือ เทมเพิลตัน โกลบอล บอนด์ ฟันด์ ให้น้ำหนักลงทุนในพันธบัตรรัฐบาลกลุ่มประเทศเอเชียและตลาดเกิดใหม่ และมีการลงทุนบางส่วนในกลุ่มประเทศพัฒนาแล้วที่มีฐานะการคลังและเศรษฐกิจที่ดี